钦定古今图书集成/明伦汇编/闺媛典/第029卷 > 主簿博陵崔讷妻刘氏墓志铭 张说
## 钦定古今图书集成/明伦汇编/闺媛典/第029卷 > 主簿博陵崔讷妻刘氏墓志铭 张说

夫人刘氏，其先彭城人也。隋毗陵郡通守，字予将之
曾孙，唐滁州刺史德祖之孙，汾阳刺史延嗣之女子。
昔武子处秦，厥初命氏；元王国楚，是焉昌族。盛德之
门，龙骥接彩；世禄之胄，龟虎联华。夫人璇室载兰，蕙
林层秀，喈喈黄鸟，艳艳清月。明诗说礼，窃比诸生；茂
行渊心，实称士母。及凤飞启繇，夫妇尽琴瑟之和；鸡
鸣咸纚，舅姑移桥梓之敬。友爱洽乎姒媦，任恤周乎
姻戚。岂惟礼备澄羃，工深机杼，固已能循法度，宜其
室家矣。年若干，以大定元年七月某日，寝疾而卒，粤
二十九日某辰，假葬于某里。夫国丧贤嫔，家亡淑媛，
母氏垂白，殒夺所怀，稚子始孩，剪焉无恃。呜呼！“天道
辅仁，人道与顺，眷兹七德，不遐三寿。”何哉？报应之理，
岂神食所言；修短之期，将事归于命。外姻毕萃，累叹
不足。夫人即吾姨也。今薄撰素履，永刊幽石，图史之
外，有美存焉。其铭曰：

崔实齐胄，刘亦汉宗。崇其显媾，望乃偶双。阃闱是穆，
馈奠斯恭。贞歌浮汉，孝室洄江。珪璋其节，桃李其容。
宜享偕老，胡宁鞠凶。朝槿飞陌，春萝坠松。夫伤子慕，
去此何从？百岁之后，魂兮合封。